തൊഴിലാളിയെ കുത്തിക്കൊന്ന കേസ് കൊലയ്ക്ക് കാരണം വാക്കുതര്ക്കം തിരുവനന്തപുരം: ഐ.എന്.ടി.യു.സി തൊഴിലാളി സതീഷ് കുമാറിനെ കുത്തിക്കൊലപ്പെടുത്തിയ കേസില് പിടിയിലായ രണ്ടുപേരുടെയും അറസ്റ്റ് പൊലീസ് രേഖപ്പെടുത്തി. കുപ്രസിദ്ധ ഗുണ്ട ആറ്റുകാല് പാടശേരി കിഴങ്ങുവിള വീട്ടില് ചാത്തന് സജീവ് എന്ന സജീവ് 38, നെടുങ്കാട് കീഴേമങ്ങാട്ടുകോണം ജയശ്രീ ഭവനില് ടൈല് കണ്ണന് എന്ന ജയശങ്കര് 38 എന്നിവരെയാണ് ഫോര്ട്ട് പൊലീസ് അറസ്റ്റ് ചെയ്തത്. ബുധനാഴ്ച രാത്രിയോടെയാണ് സജീവും ജയശങ്കറും ചേര്ന്ന് കരമന ആറ്റുകാല് ബണ്ടുറോഡ് ഇരുമ്ബുപാലത്തിന് സമീപം നെടുങ്കാട് ചിറപ്പാലം സ്വദേശി സതീഷ് കുമാറിനെ കുത്തിക്കൊന്നത്. സതീഷിന്റെ സുഹൃത്തിനെ പ്രതികള് നേരത്തെ ഉപദ്രവിച്ചിരുന്നു. ഇതിനെ തുടര്ന്നുണ്ടായ വാക്കുതര്ക്കമാണ് കൊലപാതകത്തില് കലാശിച്ചത്. ഇരുമ്ബുപാലത്തിന് സമീപം കൂട്ടുകാരുമായി സംസാരിച്ചിരുന്ന സതീഷിനെ ഓട്ടോറിക്ഷയില് എത്തിയ സജീവും ജയശങ്കറും ചേര്ന്ന് ആക്രമിക്കുകയായിരുന്നു. ഒപ്പമുണ്ടായിരുന്നവര് സതീഷിനെ കരമനയിലുളള സ്വകാര്യ ആശുപത്രിയില് എത്തിച്ചെങ്കിലും രക്ഷിക്കാനായില്ല. ഒളിവില് പോയ പ്രതികളെ പിടികൂടാന് ഫോര്ട്ട്, കരമന പൊലീസിന്റെ നേതൃത്വത്തില് നഗരത്തില് വ്യാപക തെരച്ചിലാണ് നടന്നത്. ആക്രമണത്തിനിടെ നിസാര പരിക്കേറ്റ പ്രതി സജീവ്, തിരുവനന്തപുരം ജനറല് ആശുപത്രിയില് പ്രഥമ ശുശ്രൂഷ നേടിയ ശേഷം രക്ഷപ്പെടാന് ശ്രമിക്കവെയാണ് പൊലീസ് അറസ്റ്റ് ചെയ്തത്. ആശുപത്രി പരിസരത്ത് നടത്തിയ തെരച്ചിലില് സജീവിനെ സഹായിക്കാനെത്തിയ ജയശങ്കറിനെയും അറസ്റ്റ് ചെയ്തു. സജീവ് കൊഞ്ചിറവിള സ്വദേശി വിഷ്ണുവിന്റെ കൊലപാതകക്കേസിലുള്പ്പെടെ നിരവധി കേസുകളില് പ്രതിയാണ്. ജയശങ്കറിന്റെ പേരില് വീടുകയറി ആക്രമിച്ച കേസും നിലവിലുണ്ട്. കോടതിയില് ഹാജരാക്കിയ ഇരുവരേയും റിമാന്ഡ് ചെയ്തു. സംഭവത്തില് കൂടുതല് അന്വേഷണം നടത്തുമെന്ന് ഡെപ്യൂട്ടി പൊലീസ് കമ്മിഷണര് വൈഭവ് സക്സേന അറിയിച്ചു.